**CYNGOR CYMUNED CRYMYCH - CRYMYCH COMMUNITY COUNCIL**

Clerc - Bethan Williams, Henllan Owen, Eglwyswrw, Crymych, SA41 3UP

cyngorcymunedcrymych@gmail.com Ffôn/Tel 01239 831962 / 07974099738  
  
**Cofnodion Cyfarfod 03/09/2020**

**1. Croeso ac Ymddiheuriadau  
Yn bresennol:** Y Cynghorwyr Hywel Lewis, Iwan Evans, Keith Davies, Emyr Thomas a Cris Tomos (Cadeirydd) a’r clerc Bethan Williams

**Ymddiheuriadau:** Dylan Sandbrook, Derrick Rees ac Eirlys Twigg

2. Croesawyd pawb i’r cyfarfod, a nodwyd bod y clerc newydd yn ymuno am y tro cyntaf.  
  
**3. Cofnodion cyfarfod 2il Gorffennaf 2020**Cynigiodd Hywel Lewis eu bod yn gywir ac eiliodd Keith Davies. Derbyniwyd y cofnodion yn gywir.   
  
**4. Materion yn codi o’r cofnodion.**  
5.7 Mae’r arwyddion yn barod i’w casglu a’u codi pan fyddwn ni’n barod i’w codi.  
5.8 Mae trafod o hyd am wella cae chwarae Crymych, gobeithio bydd Maes Meigan yn cael ei gynnwys gyda hwnnw, ond mae’r mater dan ystyriaeth o hyd.   
5.9 Mae swyddogion y cyngor wedi bod i edrych ar wyneb y ffordd ar Heol Portland ac mae wedi’i nodi ganddynt fel rhywbeth i’w wneud.   
Cris i ddilyn lan.

15. Mae maes chwarae Hermon ar agor bellach.   
  
**5. Gohebiaeth**Nodwyd bod Cris wedi bod yn danfon gwybodaeth berthnasol at y cynghorwyr ac y bydd Bethan yn gwneud gan bod mynediad at y cyfri e-bost ganddi nawr.  **6. COVID19 – Diweddaraf o ran Cyngor Sir Penfro.**Mae ysgolion wedi agor yr wythnos yma ac yn croesawu disgyblion yn ôl gan bwyll bach.   
  
Bu cwynion am siopau yn Ninbych y Pysgod am nad oedden nhw’n cadw y reolau diogelwch a glendid. Mae swyddogion y cyngor sir wedi ymweld â’r siopau hynny.  
Mae modd i unrhyw un gwyno am siopau nad ydyn nhw’n cadw at y rheolau.  
  
Gall neuaddau pentref agor i ddarparu gwasanaethau hanfodol Covid-19 ac ar gyfer dosbarthiadau cadw’n heini.   
Bydd Canolfan Hermon yn agor ddydd Llun.   
  
Mae cynghorwyr sir yn trafod strategaeth adfer yr economi ar ôl Covid-19, bydd y strategaeth gerbron cyfarfod y Cyngor Llawn ym mis Hydref.   
  
**7. Llwybr Cyhoeddus – Mr Gwyndaf Evans, Y Glog**Codwyd y mater yng nghyfarfod Mehefin.   
Mae Mr Gwyndaf Evans wedi rhwystro’r llwybr cyhoeddus ar draws clos ei fferm, ac wedi codi arwyddion ‘dim mynediad’.   
Derbyniodd y cyngor sir gwynion am hynny a gan ei bod yn anghyfreithlon cau rhan o lwybr cyhoeddus bu swyddogion yn ymweld â Mr Evans a’i orfodi i dynnu’r arwyddion.   
  
Bydd y llwybr cyhoeddus yn parhau ar agor felly ond mae angen ystyried a oes modd symud y llwybr.   
Mae mapiau yn dyddio nôl rhyw hanner can mlynedd yn dangos bod llwybr cyhoeddus ar draws y tir felly mae tystiolaeth glir bod llwybr yno.   
  
**8. Grantiau COVID19 i’r Toiled a Sied Hermon**

Yn anffodus gan fod y toiled dan ofal y cyngor cymuned does dim modd ceisio am grant busnes.

Mae Pwyllgor Gweithgareddau Hermon wedi cytuno i gyflwyno cais i ail-wneud Sied Hermon.

Cais y Capel - ddaeth dim mwy o sôn am hwn, angen i Cris ddilyn lan.   
  
**9. Cyrsiau Un Llais Cymru**Mae Un Llais Cymru yn cynnal hyfforddiant ‘Cyllid Llywodraeth Lleol’, cytunwyd i Bethan fynd.

Nodwyd hefyd ei bod yn bosibl bod gwybodaeth berthnasol i’r Cyngor Cymuned ar gyfrifiadur y clerc blaenorol, Undeg Lewis, a bod angen holi am hynny.   
Trafodwyd prynu gliniadur neu gyfrifiadur i’r clerc ar gyfer gwaith y Cyngor Cymuned. Penderfynwyd trafod gyda chlerc Cyngor Cymuned Clydau gan ei bod nhw yn defnyddio taflunydd i ddangos dogfennau yn hytrach nag argraffu’r holl bapurau, ac y dylid ystyried hynny.

Er nad oedd Bethan yn teimlo bod angen cyfrifiadur arni nodwyd ei bod yn ddefnyddiol cael y wybodaeth a holl ddogfennau’r cyngor gyda’i gilydd mewn un ‘man’.  
  
**10. Cynllunio**Cais20/0199/PA  
GARDEN COTTAGE, Pantyderi, BLAENFFOS, Boncath -Pods Gwersylla  
  
Gwrthodwyd y cais gan y cyngor sir am nad oedd yn ddigon manwl nac yn dangos sut fyddai’r pods yn edrych ar ôl eu hadeiladu.   
Bydd Cris yn siarad gyda’r rhai gyflwynodd y cais ac argymell eu bod yn cydweithio gyda Llŷr Evans sydd yn bensaer a fu’n gweithio i Gyngor Sir Penfro.   
  
**11. Ymddiriedolaeth Tai Cymunedol Crymych**Mae’r £2,500 sydd i ddod i Grymych yn cael ei brosesu gan Canolfan Cydweithredol Cymru.   
Mae angen cael y rhai oedd â diddordeb yn yr Ymddiriedolaeth at ei gilydd eto i gwrdd â Hwylusydd Gwledig Tai Ceredigion, Keith Henson, i drafod y pum plot ar dir Farm Villa.   
  
Nodwyd hefyd bod y cae pêl-droed, sydd ar dir wrth ochr Farm Villa yn cael ei baratoi, mae angen i’r tir setlo cyn gosod yr astroturf arno ond gobeithio y bydd e’n barod i’w ddefnyddio ym mis Tachwedd.   
Cris i drefnu i bobl fynd i weld y cae newydd pan fydd yn barod.   
Holwyd pryd bydd modd bwcio’r cae, mae rhai clybiau wedi gofyn yn barod. Cris i holi Gary Nicholas, Swyddog Gwasanaethau Hamdden y cyngor, am hynny.   
  
**12. Cyllid**Roedd £15,422.01 yn y cyfrif banc ar y 27ain o Awst.   
  
Gwariant  
£20.30 ar bapur tŷ bach a deunydd glanhau ar gyfer y toiled  
£150 i Meurig, sy’n glanhau’r tai bach a’r maes parcio. Roedd sawl mis yn ddyledus iddo.  
  
Incwm  
£3,668 - precept chwarterol gan y gyngor  
  
Rydyn ni bellach yn gallu bancio ar-lein, nodwyd bod angen ychwanegu’r clerc newydd at y mandad.   
  
Awgrymwyd talu Meurig trwy archeb sefydlog a bod angen edrych ar lefel y cyflog a faint o angen gofalu a glanhau sydd.   
  
Cyflog y Clerc - Mae mis a rhyw wythnos o gyflog yn ddyledus i Undeg Lewis o hyd. Mae Cris wedi bod mewn cysylltiad â CaThEM (HMRC) sawl gwaith er mwyn dod i drefn, ond heb gael ateb.   
Cynigiwyd talu mis o gyflog am Mis Mawrth sef £141.80 (£175 llai treth ac yswiriant gwladol) c wythnos o gyflog ym Mis Ebrill am £100 i Tudur Lewis, roedd pawb yn gytun. Cris i gysylltu gyda Tudur a gwneud y taliad.  
  
Cytunwyd i ofyn i Holly greu payroll ar gyfer y clerc newydd.   
  
**13. Unrhyw Fater Arall**Kick Start - Mae cynllun gwaith newydd gan Lywodraeth y DU, Kick Start, ar gyfer pobl ifanc rhwng 16 a 24.   
Gall cwmni gyflogi rhywun am hyd at 25 awr a bydd y Llywodraeth yn talu’r cyflog, yr Yswiriant Gwladol a threthi. Bydd y cynllun yn rhedeg nes Rhagfyr 2021.   
Dylai’r cyngor cymuned ystyried busnesau lleol allai gymeryd mantais o’r cynllun, ac ystyried os all y cyngor ei hun gyflogi rhywun.   
  
Arwydd - Ar ôl ail-wneud palmant tu fs i’r ysgol roedd arwydd i fod i gael ei symud ond mae’n dal i fod yno.   
Mae Cris wedi rhoi gwybod i Emrys Llywelyn yn y cyngor sir a danfon llun ato. Mae angen dilyn hyn lan.   
  
Coeden yn Glog - roedd trigolion y teras yn poeni y byddai canghennau coeden yn cwympo ac yn difrodi ceir ac eiddo, ac felly am dorri’r goeden. Y cyngor sir sydd biau’r goeden felly aeth torwyr coed y cyngor i weld y goeden. Cytunwyd y gallai’r trigolion eu hunain dorri’r goeden.   
  
**14. Dyddiad a lleoliad y cyfarfod nesaf.**Fydd Llyfrgell Crymych ddim ar gael ar gyfer cyfarfod ym mis Hydref - dydy’r llyfrgell ddim ar agor i gyrsiau ayb.   
Nodwyd y byddai angen rhywle â thipyn o le fel bod modd cadw pellter cymdeithasol. Awgrymwyd rhai lleoliadau ond cytunwyd mai cwrdd dros y ffôn fyddai orau eto y mis nesa, er mwyn atal lledaenu’r firws.   
  
Cytunwyd i drafod cynnal cyfarfod Tachwedd wyneb yn wyneb fis nesa, yn ddibynnol ar y niferoedd yn disgyn a bod brechiad yn fwy tebygol o fod ar gael.